Papersnake/gushiwen huggingface dataset:
满庭芳 赠姚守清李守静
马钰（金朝）

休将清净，却做寻常。可凭秘密仙方。书夜行持，决要万事俱忘。奈何从前熟景，便时时、斗乱心肠。常断制，似两家征战，各举刀枪。剿尽尸虫猿马，处无为无作，无事之乡。常应常清常静，常得嘉祥。更凭真慈相助，行功成、得赴蓬庄。乘云去，访重阳师父，师祖纯阳。
过行庆关
宋庠（宋代）

洛郑东西接，河山表里雄。
岭回千树出，天转两崖通。
虎圈周原绿，敖仓汉粟红。
今无杨仆恥，四海是关中。
仆射相公心鹤算渐高鸿恩未答形於章句冠彼诗
李至（宋代）

久病心情只自宽，茫茫世事有多般。
一窗青史真堪爱，满马红尘未必欢。
觅句静拈鸡拒笔，纳凉闲戴鹿胎冠。
唯惭报主无丝发，欲话归山启口难。
送友人游昭州呈陈谦之佥判
乐雷发（宋代）

鹏运堂前话别愁，菭蘠三度楚江秋。
近怀莫向元龙道，问舍求田是□头。
吴大夫挽词二首 其二
韦骧（宋代）

邂逅淮东别，逡巡二纪馀。岂期还故里，止得望灵舆。

直道钦遗誉，高门仰旧居。鄙情凭薤唱，聊以解欷歔。
元夕寓淞行台 其二
陈炜（宋代）

沽来春酒已无多，行酒青衣不解歌。浮世几回灯火夕，如何长在客中过。
小姑山谣
欧阳应（元代）

小姑近在水中央，薜荔为衣兰佩香。翡翠奋翼青霞光，宛其螓首蛾眉长。

紫金芙蓉出绿波，白玉台镜开青螺。涉江浩荡兴无极，临风窈窕扬清歌。

大姑阿姨寄传语，相望烟波奈何许。日暖江南满白蘋，金钗落地湍风起。
句
姚孝锡（宋代）

愁边日晷偏疑短，梦里江乡未当归。
阳翟道中
张耒（宋代）

客行趋阳翟，驱马登高岗。
群山拱西都，回首瞰许昌。
原田秀且润，烟水远分行。
荒冢卧石兽，古祠摧画墙。
我行日已远，风物非故乡。
随俗强饮食，所求肢体强。
儿生事弧矢，有志行四方。
秣马访前古，吾将问兴亡。
锁院深寂夭桃独芳有可怜之色为诗要德夫共赋以赏之
韦骧（宋代）

静院深扃霁雨新，小桃墙侧弄精神。祇知春色归吾眼，不悟他乡寄此身。

露蕊妖韶真自得，胭脂浓淡属谁匀。共将短句酬幽艳，奚独东风是主人。
梦游洛中十首
蔡襄（宋代）

庙下春行香雾合，观中朝茹药牙尖。
故人别后无消息，荒草生坟白露沾。
追挽刘世亨父
张宁（明代）

白头无事出田园，清议犹能动至尊。乡里衣冠推世德，海滨营卫仰馀恩。

鹤归华表仙人化，树满荒山古木存。往事不须频太息，传家今已见曾孙。
和饮酒 其三
李之世（明代）

醉翁不在酒，而得酒中情。达士逃于酒，而争酒中名。

我亦两置之，陶陶乐其生。醉吟泣风雨，落笔鬼神惊。

古来才仙者，多以酒而成。
句 其一
孙觉（宋代）

千里暮山横紫翠，一钩新月破黄昏。
红鹦鹉（商山路逢）
白居易（唐代）

安南远进红鹦鹉，色似桃花语似人。

文章辩慧皆如此，笼槛何年出得身。
宴桃源·频日雅欢幽会
白居易（唐代）

频日雅欢幽会，打得来来越杀。说着暂分飞，蹙损一双眉黛。无奈，无奈，两个心儿总待。
桃花岩
贯云石（元代）

美人一别三千年，思美人兮在我前。桃花染雨入白兆，信知尘世逃神仙。

空山亭亭伴朝暮，老树悲啼发红雾。为谁化作神仙区，十丈风烟挂淮浦。

暖翠流香春自活，手撚残霞皆细末。几回云外落清啸，美人天上骑丹鹤。

神游八极栖此山，流水杳然心自閒。解剑狂歌一壶外，知有洞府无人间。

酒酣仰天呼太白，眼空四海无纤物。明月满山招断魂，春风何处求颜色。
偶成
华岳（宋代）

一别京华近十年，此心无日不悠然。
嗅梅得句天然巧，把酒开怀地自偏。
铁砚不须兵十万，铜盘何用客三千。
功名自有风云会，不遇风云毋自煎。
题枯木竹石四首 其二 临波春意
薛瑄（明代）

苍玉生苔浸绿波，新篁老木散枝柯。徒劳人世歌招隐，淡荡东风野兴多。
陈集生太史以便面赏花及游诃林二诗见贻用来韵赋答 其一
张萱（明代）

春色将阑花更明，枝头求友亦争鸣。自怜性癖诗为祟，不信吾衰酒是兵。

壮志未销歌宝剑，柔肠欲语谱银筝。遥思把臂翩翩客，领略花神几许情。
沁园春（再和）
李曾伯（宋代）

秋岂悲人，人不悲秋，比春更浓。有蕙兰丰度，尚存芳菊，牡丹文献，犹在芙蓉。举蟹持醪，得鲈作鲙，晋宋间人有此风。休轻笑，彼柴桑傲吏，龌龊篱东。

携壶与客还逢。愿时许先生杖屦从。叹尘踪如寄，鸥凫江海，性真聊适，蜩晏鸟蒿蓬。刮眼青天，惊心黄叶，立尽梧桐月正中。凄然久，看物情终竟，不心春容。
岁暮杂感 其四
陈元鼎（清代）

练饷人皆罄积储，算缗利早尽舟车。司农屡变输将法，古史空存食货书。

纡策风云仍仰屋，榷关山海又成墟。还闻款敌需缯帛，虚牝黄金恨有余。
送千牛李将军赴阙五十韵
李商隐（唐代）

照席琼枝秀，当年紫绶荣。班资古直阁，勋伐旧西京。

在昔王纲紊，因谁国步清。如无一战霸，安有大横庚。

内竖依凭切，凶门责望轻。中台终恶直，上将更要盟。

丹陛祥烟灭，皇闱杀气横。喧阗众狙怒，容易八蛮惊。

梼杌宽之久，防风戮不行。素来矜异类，此去岂亲征。

舍鲁真非策，居邠未有名。曾无力牧御，宁待雨师迎。

火箭侵乘石，云桥逼禁营。何时绝刁斗，不夜见欃枪。

屡亦闻投鼠，谁其敢射鲸。世情休念乱，物议笑轻生。

大卤思龙跃，苍梧失象耕。灵衣沾愧汗，仪马困阴兵。

别馆兰薰酷，深宫蜡焰明。黄山遮舞态，黑水断歌声。

纵未移周鼎，何辞免赵坑。空拳转斗地，数板不沈城。

且欲凭神算，无因计力争。幽囚苏武节，弃市仲由缨。

下殿言终验，增埤事早萌。蒸鸡殊减膳，屑麹异和羹。

否极时还泰，屯馀运果亨。流离几南渡，仓卒得西平。

神鬼收昏黑，奸凶首满盈。官非督护贵，师以丈人贞。

覆载还高下，寒暄急改更。马前烹莽卓，坛上揖韩彭。

扈跸三才正，回军六合晴。此时惟短剑，仍世尽双旌。

顾我由群从，逢君叹老成。庆流归嫡长，贻厥在名卿。

隼击须当要，鹏抟莫问程。趋朝排玉座，出位泣金茎。

幸藉梁园赋，叨蒙许氏评。中郎推贵婿，定远重时英。

政已标三尚，人今伫一鸣。长刀悬月魄，快马骇星精。

披豁惭深眷，睽离动素诚。蕙留春晼晚，松待岁峥嵘。

异县期回雁，登时已饭鲭。去程风刺刺，别夜漏丁丁。

庾信生多感，杨朱死有情。弦危中妇瑟，甲冷想夫筝。

会与秦楼凤，俱听汉苑莺。洛川迷曲沼，烟月两心倾。
百舌
梅尧臣（宋代）

天窗明未明，飒飒过微雨。
已闻高树头，百舌间关话。
幽人枕上听不听，变尽春声始飞去。
瑞鹤仙
餘玠（宋代）

怪新来瘦损。对镜台、霜华令乱鬓影。胸中恨谁省。正关山寂寞，暮天风景。貂裘渐冷。听梧桐、声敲露井。可无人、为向楼头，试问寒鸿音信。

争忍。勾引愁绪，半掩金铺，雨欺灯晕。家僮困卧呼不应，自高枕。待催他、天际银蟾飞上，唤取嫦娥细问。要乾坤，表里光辉，照予醉饮。
閒居遣怀六言四首 其二
俞德邻（宋代）

涉世性多物忤，畏人分合幽栖。通德能谈飞燕，儿曹从厌家鸡。
秦州杂诗二十首·其一
杜甫（唐代）

满目悲生事，因人作远游。
迟回度陇怯，浩荡及关愁。
水落鱼龙夜，山空鸟鼠秋。
西征问烽火，心折此淹留。
见诸公唱和暮春诗轴次韵作九首 其九
晁说之（宋代）

令公头皓白，执拂妓殷红。绮席千觞醉，芳尘一夕空。

颠狂援北斗，飘荡怨东风。得意伤春甚，癯儒况路穷。
西门行
梁寅（元代）

出西门，安所逢。所逢皆少年，稀见头白翁。人生如春花，朝竞阳艳夕空丛。

百年流光能几何，幼而蚩蚩老叹蹉跎。欢日苦少，愁日苦多。

劝君美酒听我歌，宁为贫贱之娱乐，无羡得意之奔波。
咏史诗。夹谷
胡曾（唐代）

夹谷莺啼三月天，野花芳草整相鲜。

来时不见侏儒死，空笑齐人失措年。
杂曲歌辞。卢姬篇
崔颢（唐代）

卢姬小小魏王家，绿鬓红唇桃李花。魏玉绮楼十二重，

水精帘箔绣芙蓉。白玉阑干金作柱，楼上朝朝学歌舞。

前堂后堂罗袖人，南窗北窗花发春。翠幌珠帘斗弦管，

一奏一弹云欲断。君王日晚下朝归，鸣环佩玉生光辉。

人生今日得骄贵，谁道卢姬身细微。
马毙
王安石（宋代）

恩宽一老寄松筠，晏卧东窗度几春。
天厩赐驹龙化去，谩容小蹇载闲身。
野田雀
陆仁（元代）

野雀飞在田，化为田中鼠。黍稌动连云，鼠食那知止。
送萧十二校书赴郢州婚姻
李群玉（唐代）

蓬莱才子即萧郎，彩服青书卜凤凰。玉珮定催红粉色，

锦衾应惹翠云香。马穿暮雨荆山远，人宿寒灯郢梦长。

领取和鸣好风景，石城花月送归乡。
宫词
杨皇后（宋代）

剪剪轻风二月天，柳丝飘颺倍堪怜。
静凭雕槛浑无事，细数穿花燕影偏。
台阳杂咏 其二
孙尔准（清代）

蟒甲船刳木，龙香剂割涎。焚轮风有火，沸井水无烟。

硐户徵蚝饟，山居讼蛎田。沿流频唤渡，九十九溪边。
又六言
王十朋（宋代）

笔下何曾有口，囊中更愧无钱。聊把一言赞叹，助成此段因缘。
寄题岘亭
雍陶（唐代）

岘亭留恨为伤杯，未得醒醒看便回。

却想醉游如梦见，直疑元本不曾来。
世态
童玮（清代）

浮沈世态与人心，覆雨翻云感不禁。洁白无端遭玷璧，雌黄有口怕销金。

鹧鸪叫破荒台杳，精卫填平怨海深。频向苍天搔首问，筝琵击节一悲吟。
留别韩季闲耳叔林榕溪赴闽行在
张穆（明代）

乾坤板荡复何言，此日安危敢自怜。暮色满江红蓼外，秋声孤雁白霜天。

身名笑我终何事，肝膈如人未必然。闻道明良方励治，敢私岩壑赋招贤。
丁酉元正思亲
黄淮（明代）

元正三度客边逢，千里亲庭梦寐通。暮景应添愁鬓白，春杯谁寐醉颜红。

喜看雨露生成际，都在乾坤覆载中。载舞斑斓应有日，休将涕泪洒东风。
劝人庐山读书
李群玉（唐代）

怜君少隽利如锋，气爽神清刻骨聪。

片玉若磨唯转莹，莫辞云水入庐峰。
为饶计使题
赵汝腾（宋代）

煌煌使者轩，新扁焕群目。
周爰远有华，不可居无竹。
天风泠然来，云气滃而簇。
知君子猷趣，一笑等荣辱。
每云安乐窝，似胜相州纛。
凭栏对此君，竟日玩不足。
余亦慕姱节，时时赋猗绿。
閒思载醪去，悠悠想九曲。
新诗带仙姿，霞餐谢粱肉。
原言植梅友，疎影横水澳。
挽刘朝请
李正民（宋代）

世德流芳远，身兼五福全。华堂优几杖，蜡屐访林泉。

白发光阴永，青云嗣子贤。佳城开吉兆，松柏已苍然。
蓑笠赠洪方二子侑以小诗
湛若水（明代）

赠蓑护子身，赠笠护子首。自馀身首外，长物亦何取。

大雨与大旱，槁坐不出门。蓑笠时置之，所性有不存。
赠伯鸾
苏寿元师（宋代）

伯鸾苏氏子，年少勤经史。下笔如有神，气概迈前古。

切勿恃其长，囊麝自然香。如有周公美，使骄不足扬。
观南阳高武宣王诰词其子浑璞治书徵赋
吴师道（元代）

历数归真主，英雄起壮年。挺身辞汝蔡，仗剑走幽燕。

武略纷谁敌，神锋奋独先。攻城蒙矢石，拓地揽山川。

淮甸威如扫，蛮方命已悬。长驱越东角，直捣海南边。

名冠三军帅，功开半壁天。至仁惟不杀，伟绩更无前。

铁马戈鋋息，貂蝉佩服鲜。曹公创尚在，鄂国志逾坚。

星陨悲苍汉，山崇想故阡。分祠遍南纪，遗像俨凌烟。

疏傅曾开国，承家复象贤。绣衣躬入奏，丹陛诏仍宣。

圣代昭恩数，王封衍土田。风云摅壮气，日月漏重泉。

制辟奚斯庙，光增太史编。哀荣千载少，忠孝一家全。

奕奕丹青绘，绵绵带砺传。桐乡修秩祀，愿荐侑神篇。
水调歌头（游银山寺和壁间张安国作）
王质（宋代）

晚嶂倚斜日，秋树战悲风。一泓绀紫澄碧，中有睡蛟龙。散作清溪明玉，激上以流水，两电乱寒空。抛却红尘袂，飞入妙光宫。

佛国大，天溥博，地含洪。空岩乱壑递响，珠影动金容。万古碧潭空界，一点青霄明月，涝漉总无功。云散殿突兀，风动铎丁东。
过秦楼
陈允平（宋代）

倦听蛩砧，初抛纨扇，隔浦乱钟催晚。湘蒲簟冷，楚竹帘稀，窗下乍闻裁翦。倦柳梳烟，枯莲蘸水，芙蓉翠深红浅。对半床灯，虚堂凄寂，近书思遍。

夜漏永、玉宇尘收，银河光灿。梦断楚天空远。婆娑月树，缥缈仙香，身在广寒宫殿。无奈离愁乱织，藉酒销磨，倩花排遣。渐江空霜晓，黄芦漠漠，一声来雁。
出门二首 其一
王樵（明代）

素无出门缘，少得称意时。亦欲勉为好，随复有败之。

长短不相补，事过然后思。安能免悔吝，空自长嗟咨。

缅怀古至人，婉婉静女姿。动静无留阂，铅朱得所施。

悠然游于世，诚哉丈夫师。
和送春四首 其二
廖行之（宋代）

三月春工倦欲归，花神应约手同携。明年早赴东郊迓，未论渠侬南北西。
酬别孙道人存心归上饶二首
陈杰（宋代）

消得刚风三日夜，吹开正色泬寥笑。
苏门月明朗君长啸，太华云高我昼眠。
昨以酒熟邻士皆来戏作小诗而国干和章独未至今日天气温和再成鄙句促之 其一
李光（宋代）

朝来风静冻云消，帘静窗明瓦不飘。鸦叫三声乾鹊喜，故应知我有嘉招。
丁未元日
仇远（元代）

花甲喜循环，风霜变老颜。
閒身留泮水，归梦满湖山。
雪冻蝗应避，春暄雁欲还。
桃符随手写，祸福不相关。
鹦鹉赋
祢衡（两汉）

时黄祖太子射，宾客大会。有献鹦鹉者，举酒于衡前曰：“祢处士，今日无用娱宾，窃以此鸟自远而至，明彗聪善，羽族之可贵，愿先生为之赋，使四座咸共荣观，不亦可乎？”衡因为赋，笔不停缀，文不加点。其辞曰：

惟西域之灵鸟兮，挺自然之奇姿。体金精之妙质兮，合火德之明辉。性辩慧而能言兮，才聪明以识机。故其嬉游高峻，栖跱幽深。飞不妄集，翔必择林。绀趾丹觜，绿衣翠衿。采采丽容，咬咬好音。虽同族于羽毛，固殊智而异心。配鸾皇而等美，焉比德于众禽？

于是羡芳声之远畅，伟灵表之可嘉。命虞人于陇坻，诏伯益于流沙。跨昆仑而播弋，冠云霓而张罗。虽纲维之备设，终一目之所加。且其容止闲暇，守植安停。逼之不惧，抚之不惊。宁顺从以远害，不违迕以丧生。故献全者受赏，而伤肌者被刑。

尔乃归穷委命，离群丧侣。闭以雕笼，翦其翅羽。流飘万里，崎岖重阻。逾岷越障，载罹寒暑。女辞家而适人，臣出身而事主。彼贤哲之逢患，犹栖迟以羁旅。矧禽鸟之微物，能驯扰以安处！眷西路而长怀，望故乡而延伫。忖陋体之腥臊，亦何劳于鼎俎？嗟禄命之衰薄，奚遭时之险巇？岂言语以阶乱，将不密以致危？痛母子之永隔，哀伉俪之生离。匪余年之足惜，愍众雏之无知。背蛮夷之下国，侍君子之光仪。惧名实之不副，耻才能之无奇。羡西都之沃壤，识苦乐之异宜。怀代越之悠思，故每言而称斯。

若乃少昊司辰，蓐收整辔。严霜初降，凉风萧瑟。长吟远慕，哀鸣感类。音声凄以激扬，容貌惨以憔悴。闻之者悲伤，见之者陨泪。放臣为之屡叹，弃妻为之歔欷。

感平生之游处，若埙篪之相须。何今日之两绝，若胡越之异区？顺笼槛以俯仰，窥户牖以踟蹰。想昆山之高岳，思邓林之扶疏。顾六翮之残毁，虽奋迅其焉如？心怀归而弗果，徒怨毒于一隅。苟竭心于所事，敢背惠而忘初？讬轻鄙之微命，委陋贱之薄躯。期守死以报德，甘尽辞以效愚。恃隆恩于既往，庶弥久而不渝。
和方时父立春
刘克庄（宋代）

茶梅有意如相伴，梨枣无根未易栽。
稍喜冻逢春渐解，不堪老挟病俱来。
久扃北户寒稀出，已落南枝暖再开。
忘却玉堂供帖子，牛栏西畔觅诗回。
睡起书事
陆游（宋代）

京华豪饮釂千钟，濯锦江边怯酒浓。烈士壮心虽未减，狂奴故态有谁容。

折梅著句聊排闷，闭户焚香剩放慵。午枕如雷君莫怪，西风吹梦过吴松。
谢少微兄惠牡丹
楼钥（宋代）

方剪栏干第四花，玉人联袂过吾家。
捻红玉翼皆名品，醉眼相看到日斜。
八阵图
桓温（魏晋）

望古识其真，临源爱往迹。恐君遗事节，聊下南山石。
小雨效韦体
张耒（宋代）

午景蔽浮云，芳林散清雨。
虚窗度遥吹，稍觉青叶举。
残蔬知夏余，陨叶兆秋序。
幽独无往来，烹茶谁晤谁。
缑山子晋祠以下陪太尉钱相公游嵩山七章其五
梅尧臣（宋代）

杳蔼随龙节，萦纡历宝山。
琉璃开净界，薜荔启禅关。
煮茗石泉上，清吟云壑间。
峰端生片雨，稍促画轮还。
梅花七律 其五
张道洽（宋代）

雪白都无半点尘，多应滕六即花神。孤根欲老冰霜国，一朵尽收天下春。

流水断桥谁是主，寒松疏竹合为邻。寥寥不见古颜色，澹月微云到本真。
无题
方元吉（宋代）

一穗香烟到日斜，静听蜂报二时衙。
老僧不解伤春意，多采梨花作供花。
简琴窗云屋竹轩诸友
文天祥（宋代）

世情千万变，险甚剑头炊。
嗜传姑成癖，登山且作痴。
烟霞非疾痼，泉石自心驰。
独喜精神健，山中剩有诗。
冬夜雪月交光忆少年见此烧烛观梅为之怅绝
舒岳祥（宋代）

衰病难禁月色寒，何人更倚雪中栏。
少年妙事今浑忘，折得梅花涉阁看。
野兴
严粲（宋代）

身闲归未得，野兴日翛然。抱牍无来吏，寻诗即散仙。

杯明松罅月，座引石根泉。有客知余意，清风三两弦。
即事十二首 其五
李光（宋代）

家僮投晚闭柴荆，倚锡聊同结夏僧。夜漏欲传城上鼓，笼纱初点佛前灯。
不第后赋菊
黄巢（唐代）

待到秋来九月八，我花开后百花杀。
冲天香阵透长安，满城尽带黄金甲。
江城子·浣花溪上见卿卿
张泌（唐代）

浣花溪上见卿卿，眼波明，黛眉轻。绿云高绾，金簇小蜻蜓。好是问他来得么？和笑道：莫多情。
偈三首 其二
释道震（宋代）

眼见色时耳便聋，耳闻声处眼无功。朝来不耐灵禽报，树上杨梅似火红。
寄题萧山岁寒堂
刘敞（宋代）

伊堂早颓挫，松柏亦憔悴。常惟摧为薪，中涂失苍翠。

昨来始营葺，榱桷复高丽。萧萧青云干，始有百大意。

神明顿来还，故老咸歔欷。朝燕得所常，问谁救其敝。

吾家渥洼驹，颇有超绝气。好事能复古，爱奇趣起废。

后凋甚明白，来者思彷佛。此实贤智谋，古人贵岂弟。

仲尼颂子产，其养民也惠。召公憩甘棠，后世歌蔽芾。

勉旃崇其业，事足伯父继。令名与佳树，自可俱亿岁。
予病瘴乐天寄通中散碧腴垂云膏…因有酬答
元稹（唐代）

紫河变炼红霞散，翠液煎研碧玉英。
金籍真人天上合，盐车病骥轭前惊。
愁肠欲转蛟龙吼，醉眼初开日月明。
唯有思君治不得，膏销雪尽意还生。
朔方歌
陈泰（元代）

朔方大野何寥哉，悲风惨淡从天来。初如巨壑吼阴浪，忽似晴天行怒雷。

严风吹霜石为裂，淅沥飞沙砭人骨。万里书生二十馀，匹马来为朔方客。

朔方之人胆如斗，不斗才华斗身手。无复悲歌慷慨声，犹能使气屠鸡狗。

凭高仰视太行山，山气天濛紫翠间。东西日月自吞吐，今古烟云相往还。

太行势尽西山起，凤舞龙蟠耸神伟。昨夜燕山雪作团，散落飞花汉宫里。

朔方猛士气凌云，白首防边未策勋。马上相逢泪如泻，嗟我何为朔方野。
题刘叔骥诗卷
韩淲（宋代）

春风一曲唱离歌，楼外玉溪流细波。诗酒尚能如此在，岂知白发我偏多。
残句：水芝卧玉腕
王禹偁（宋代）

水芝卧玉腕，天棘舞金丝。
留辞杭州姚合郎中
周贺（唐代）

波涛千里隔，抱疾亦相寻。会宿逢高士，辞归值积霖。

丛桑山店迥，孤烛海船深。尚有重来约，知无省阁心。
淳熙十五年上高宗徽号三首 其三 上徽号用《显安》。
郊庙朝会歌辞（宋代）

中兴之烈，高掩商宗。揖逊之美，放勋比隆。字十有六，拟诸形容。

威灵在天，裕后无穷。
送张敬夫栻以追送不作远为韵赋诗五章藉手言别不胜惓惓爱助之诚情见乎辞惟高明幸教 其四
孙应时（宋代）

荆州形胜地，控引吁广莫。英雄昔用武，跬步图宛洛。

至仁先内昔，岂曾废远略。公来手摩抚，士气端可作。

载歌江汉诗，奋袂空爵跃。
烟寺晚钟
杨公远（宋代）

山寺钟敲重照残，僧归云暝费跻攀。
浮屠屹立巅崖顶，恰在烟岚紫翠间。
送进士赵能卿下第南归
郑谷（唐代）

不归何慰亲，归去旧风尘。洒泪惭关吏，无言对越人。

远帆花月夜，微岸水天春。莫便随渔钓，平生已苦辛。
舟次兰溪却寄新定太守
张伯玉（宋代）

解纚向萧瑟，叙别喜英豪。野水征帆迥，秋天醉幕高。

使旟标画隼，骑吹压霜涛。几日狂酲析，思君梦更劳。
四安县道中望一山最尖青问轿夫云是馒头山因
陈著（宋代）

眼前山忽好，他处特纷绿。
四下正铺野，一尖高入云。
乾坤分外阔，江浙此閒分。
我欲更村号，尊为卓秀君。
见新草
皇甫冲（明代）

北地无暄候，不知冬与春。
朝来原上草，忽见一丛新。
能乱行边思，浑迷望里神。
天涯三月暮，犹作未归人。
死心和尚一朝弃诸生披剃，书此赠 其六
袁宗道（明代）

神清骨亦癯，雅称手中锡。一笑入千山，藏身没踪迹。
送南剑王守归 其一
罗从彦（宋代）

三年政化被生民，甘雨祥风溢剑津。解组幡然赋归去，攀辕无计可留恂。
赞李和府朝议
释昙华（宋代）

人言公死，我言公在。
在在在何处，清风动天籁。
癸酉小除夕
梁肯堂（清代）

踪迹真如不系舟，堂堂光景速于邮。应酬门户磷黄口，料理齑于累白头。

送腊纵销千日酒，挑镫那遣万重愁。祇余旧雨耽文雅，分榻论诗为我留。
中秋见月和子由
苏轼（宋代）

明月未出群山高，瑞光千丈生白毫。
一杯未尽银阙涌，乱云脱白如崩涛。
谁为天公洗眸子，应费明河千斛水。
遂令冷看世间人，照我湛然心不起。
西南火星如弹丸，角尾奕奕苍龙蟠。
今宵注眼看不见，更许萤火争清寒。
何人舣舟临古汴，千灯夜作鱼龙变。
曲折无心逐浪花，低昂赴节随歌板。
青荧灭没转前山，浪飐风回岂复坚。
明月易低人易散，归来呼酒更重看。
堂前月色愈清好，咽咽寒螀鸣露草。
卷帘推户寂无人，窗下咿哑惟楚老。
南都从事莫羞贫，对月题诗有几人。
明朝人事随日出，恍然一梦瑶台客。
三月三日作
徐积（宋代）

今朝乃是三月三，三分春色二分去。一分春色能几多，吟翁老病无如何。

却思翁在秦中时，年少爱游山与溪。其时人物如神仙，手携酒榼擎花枝。

人不惜钱似痴騃，乞者与之见者买。人人俱著好衣裳，处处纷纷成五采。

山上山前闹如市，人半归时城欲闭。西溪最是柏坡头，人家占却无閒地。

更有几处入城早，清明上巳踏芳草。若无疾病与死亡，人家大抵无烦恼。
丙戍九日
李梦阳（明代）

百年佳节今风雨，数日东篱已菊花。老疾不缘吹帽短，湿枝何事向尊斜。

纷披九径怜杨子，潦倒三杯笑孟嘉。欲补登高望晴色，晚来红气有云霞。
铜官僧舍得尚书郎赵宗闵墨竹一枝笔势妙天下
黄庭坚（宋代）

独来野寺无人识，故作寒崖雪压枝。
相得平生藏妙手，只今犹在鬓如丝。
端午帖子·太上皇帝阁
周必大（宋代）

日到蓬户已自长，身闲那更傲羲皇。
薰弦旧解无穷愠，箑脯今摇不尽凉。
次临封八景韵 其四 濯锦醇酤
蒙尧佐（明代）

三冬酒熟庆年丰，濯锦山前处处同。席上几看人自醉，座中一处笑颜红。

青回竹叶凝朝露，香入梨花趁晚风。仙令当年颜已驻，丹砂谁解在瓶中。
登女几
邵雍（宋代）

予看山多矣，未尝逢此奇。
巨崖如格虎，险石若张旗。
云意闲舒卷，岩形屡改移。
丹青难状处，四面尽如斯。
秋怀 其十五
孟郊（唐代）

詈言不见血，杀人何纷纷。声如穷家犬，吠窦何訚訚。

詈痛幽鬼穷，詈侵黄金贫。言词岂用多，憔悴在一闻。

古詈舌不死，至今书云云。今人咏古书，善恶宜自分。

秦火不爇舌，秦火空爇文。所以詈更生，至今横絪缊。
令狐相公见示赠竹二十韵仍命继和
刘禹锡（唐代）

高人必爱竹，寄兴良有以。峻节可临戎，虚心宜待士。

众芳信妍媚，威凤难栖止。遂于鼙鼓间，移植东南美。

封以梁国土，浇之浚泉水。得地色不移，凌空势方起。

新青排故叶，馀纷笼疏理。犹复隔墙藩，何因出尘滓。

兹辰去前蔽，永日劳瞪视。槭槭林已成，荧荧玉相似。

规摹起心匠，洗涤在颐指。曲直既了然，孤高何卓尔。

垂梢覆内屏，迸笋侵前戺。妓席拂云鬓，宾阶荫珠履。

抱琴恣闲玩，执卷堪斜倚。露下悬明珰，风来韵清徵。

坚贞贯四候，标格殊百卉。岁晚当自知，繁华岂云比。

古诗无赠竹，高唱从此始。一听清瑶音，峥然长在耳。
寄题王晋辅专春堂
陆游（宋代）

三月风光不贷人，千红百紫已成尘。
牡丹底事开偏晚，本自无心独占春。
拟作赋鹿草堂于惠山精舍以无忘庐山之游述意二首 其二
邵宝（明代）

曾向庐山赋鹿鸣，呦呦千古有馀情。钓游地近怜新筑，弦诵风馀愧老生。

点易不知吾发短，听歌还爱此泉清。偷閒尚记东曹梦，花柳前川策杖行。
雪后
许月卿六（宋代）

万木未春先玉蕊，千峰非浪亦银山。
雪融毕竟无踪迹，依旧梅花耐岁寒。
忙古参政造金塔盛舍利
释可湘（宋代）

撒下摩尼六七颗，涌高窣堵十三层。分明一点钧心现，岂是黄金炼得成。
书汪进之太极岩二首 其一
王守仁（明代）

一窍谁将混沌开，千年样子道州来。须知太极元无极，始信心非明镜台。
孟津岁晚十首 其四
宋庠（宋代）

岁籥行周矣，官斋坐悄然。脩篁全露节，衰柳不停烟。

霜苦云收阵，天斜月控弦。寸心如斗柄，常在帝车前。
和龚同叔春日即事五首
赵善括（宋代）

苦雨不肯霁，花愁都落红。
老农欣岁兆，游子恨途穷。
寒尚衣难褪，春侵酒易中。
城头喧角弄，轻度一帘风。
题秋江独钓图
王士祯（清代）

一蓑一笠一扁舟，一丈丝纶一寸钩。
一曲高歌一樽酒，一人独钓一江秋。
九日泛舟同朱元晦
傅自得（宋代）

秋月天然白，溪流镜样平。唤船同胜赏，把盏话平生。

击楫鱼频跃，忘机鸟尚惊。兹游还可继，家酿为君倾。
陪朱行中龙图饮澄惠院二首 其一
郭祥正（宋代）

寒烟淡日满沧洲，台榭相通一径幽。志欲吞吴嗟隔水，力能成魏密藏舟。

纸窗趁晓开黄卷，蒲叶涵春付白鸥。千载废兴何可问，一樽浊酒更迟留。
送刘子思往衡湘
杨万里（宋代）

浩斋先生第一孙，秀峰後进第一人。
向来著论三分国，唤起阿一戮奸魄。
有司手持金粟尺，越罗蜀锦遗道侧。
洞庭昨夜起霜风，翩然欲登石廪与祝融。
归来定有惊人句，肯寄江西道院翁。
啄木鸟
李廌（宋代）

小虫蠹坚木，自意吻颊刚。
蟠身宅幽窦，心期千岁藏。
尔非虎而翼，何乃巧取将。
剥啄绕树腹，卷舌利钩芒。
一身祸众命，曾未厌饥吭。
流怨入胡琴，美人借余商。
鹈鴃相唯和，次第歇芬芳。
吾生独何事，有喙三尺长。
富岁常苦饥，不能餍糟糠。
宁饥忍效汝，岂复思随阳。
读廖运同诗有感因以美之 其二
田登（明代）

天空霜冷塞云黄，雁阵惊寒字两行。几度参差无觅处，海天愁思正茫茫。
云文阁为邹伯常赋
陈基（元代）

公子爱修洁，宴坐焚椒兰。
朱火生青烟，絪缊升博山。
矞云成五色，佳丽不可殚。
忽然为芝盖，轮囷殊未阑。
轻风散纷郁，流芳花竹间。
曲户春叫枿，绮疏日阑珊。
霏霏萦舞袖，欢乐有余闲。
妙严庵即事
吴晴（清代）

晴轩高卧起，看竹叶才舒。云意闲于我，池深乐在鱼。

老僧茶供肃，山客柬来疏。渐喜无人过，终朝可读书。
梦亡友黄世永梦中犹喜谈佛既觉感念不巳因和
杨万里（宋代）

去年客京都，子去我未至。
得书不得面，安用殷懃意。
犹矜各未老，相见当亦昜。
不知此蹉跎，交道遽云坠。
一杯胡不仁，埋此经世志。
弦绝谅何益，蕙叹庸不顇。
吾闻佛者流，正以生作累。
梦中尚微言，子岂悲世事。
观袁修侍郎涨新池
卢纶（唐代）

引水香山近，穿云复绕林。才闻篱外响，已觉石边深。

满处侵苔色，澄来见柳阴。微风月明夜，知有五湖心。
石子涧二首
范仲淹（宋代）

凿开奇胜翠微间，车骑笙歌暮未还。
彦国才如谢安石，他时即此是东山。
题义明定慧庵
邹浩（宋代）

结草依山名定慧，于此冥心第一义。垆香深炷席帘垂，老僧不见庵外事。
鲛红被
史凤（唐代）

肱被当年仅御寒，青楼惯染血猩纨。

牙床舒卷鹓鸾共，正值窗棂月一团。
夏景 其一 夏雨生众绿
刘辰翁（宋代）

入夏可曾晴，阴阴众绿成。但惊春尽去，谁信雨中生。

一月须梅润，千林但叶声。荷边蒲猗傩，桑外笋峥嵘。

芳草非无恨，新条各向荣。秧田禾似浪，满眼几时平。
庆元六年七月至儋耳问前守之政改元四年罢归八月过封川谒谭史君乃前守也用赋二长韵呈似 其一
曾丰（宋代）

小诎南游得大观，天函无际碧相环。盘黎错䝤周遭海，亘县绵相诡谲山。

自幸赏音毛颖下，相争充数锦囊间。更无可以重收拾，莫怪吾诗今次悭。
怀北京曹湘蘅君二首 其二
吴曾徯（清代）

枢府新参事，江湖旧逐臣。不知穷达异，惟见性情真。

搅辔忧诸夏，垂纶爱富春。间关书剑老，江汉未归人。
挽十一伯奉议四首
黄公度（宋代）

弓冶传家学，才名观国宾。
谭经至白首，投老漫青纶。
北去曾乘险，南归益自珍。
要知超悟处，缥帙有离尘。
题桃源僧
陈光（唐代）

桃源有僧舍，跬步异人天。花乱似无主，鹤鸣疑有仙。

轩廊明野色，松桧湿春烟。定拟辞尘境，依师过晚年。
过大目寺
黄湘南（清代）

笋舆度危岭，兰若响疏磬。满院修竹深，参天古松劲。

林光静猿心，花气和鸟性。石龛爇沈檀，香散微风定。

我来礼瞿昙，尘心一时净。
别刘秀才（一作留别裴秀才）
许浑（唐代）

三献无功玉有瑕，更携书剑客天涯。
孤帆夜别潇湘雨，广陌春天鄠杜花。
灯照水萤千点灭，棹惊滩雁一行斜。
关河万里秋风急，望见乡山不到家。
八声甘州 戊申再到西湖
张野（元代）

忆湖光，醉别几经春，千里每神驰。恨无穷烟水，无情岁月，无限相思。万里风沙梦觉，山色碧参差。忙对玻璃镜，照我尘姿。欲写从前离阔，便安排画舸，准备新诗。见六桥遗构，烟雨强撑支。怨东风、红消翠减，比向来、浑是老西施。如何得、刘郎双鬓，长似当时。
行台杂咏简黄宪长暨诸宪僚二十首 其七
薛瑄（明代）

菰蒲深处水禽鸣，雨过林塘晚更清。露满碧荷看不定，秪疑仙掌万珠明。
凌丹亭
陈谦（宋代）

虚静前知固常理，弄丸先生昔如此，
不曾惊动世间人，须信是中元没事。
曹仁宪谨荣寿
游际清（清代）

五载鸣琴治，千秋食德长。使君仁者寿，俾尔炽而昌。

官价如归赵，民情甚发棠。南飞歌一曲，乡校亦公堂。
冬日书事二首 其二
张耒（宋代）

孤城已惨淡，晚色复朦胧。日动乌栖叶，云开雁去风。

草繁田尚绿，霜薄叶微红。已是悲摇落，那堪岁更穷。
浯溪
臧辛伯（宋代）

四山凝碧一江横，读书唐碑万感生。
却想老仙明月夜，度香桥下听溪声。
钟陵秋夜
陈陶（唐代）

洪崖岭上秋月明，野客枕底章江清。

蓬壶宫阙不可梦，一一入楼归雁声。
利州漕宇八景 其八 宝峰亭
冯山（宋代）

益昌万山间，宝峰秀惟独。使台俯山下，气象互盘覆。

郁勃尚南走，回环已西属。古城削千仞，危栈转几曲。

锦绣纷上领，琅玕翠摇腹。亭榭何参差，远览意尚局。

绝顶跻石峰，超然脱羁束。城市裁唾落，二江可手掬。

重开固天险，大道不停毂。古意剧满眼，人事伤转足。

主人始经搆，高蹈非绝俗。幽怀卷云雾，长笑动岩谷。

鸟雀争脱林，冥冥有鸿鹄。寸步异出处，虚心见荣辱。

屈将经济才，分继骚雅躅。语默固可传，谁为宝峰录。
大行皇帝挽歌辞五首 其三
沈遘（宋代）

欲识承平事，君王五十年。耕桑连万里，歌吹被三边。

德至消群慝，恩深极漏泉。如何一朝变，群恸诉苍天。
寄卫太常二首 其二
苏泂（宋代）

祖世多生契，门墙半面人。若为资巨岳，不敢望洪钧。

千载今如此，诸公迹易陈。江河须到海，松柏不胜春。
登灌口庙东大楼观岷江雪山
陆游（宋代）

我生不识柏梁建章之宫殿，安得峨冠侍游宴。又不及身在荥阳京索间，擐甲横戈夜酣战。

胸中迫隘思远游，溯江来倚岷山楼。千年雪岭阑边出，万里云涛坐上浮。

禹迹茫茫始江汉，疏凿功当九州半。丈夫生世要如此，赍志空死能无叹。

白发萧条吹北风，手持卮酒酹江中。姓名未死终磊磊，要与此江东注海。
楚城靖节祠
洪咨夔（宋代）

雨引莓苔上短垣，流泉无恙自涓涓。
不如归去来兮好，百世闻风只杜鹃。
清聚轩
释道潜（宋代）

之子吟怀欲称情，故穿幽沼滀清泠。傥逢来客议深浅，但道渊源通北溟。
诸葛公则延登书阁出示焦丈通直洎诸公所赠诗
郭印（宋代）

诸城葛氏久湮沈，清尚知君独远寻。
席卷承家猗顿术，日明好古子云心。
珍藏高阁轻三箧，善購多门小万金。
曾见墨庄耕穫利，行看杞梓秀家林。
送同舍朱君彦明奉使东南措置铜事
赵鼎臣（宋代）

天边使节动星辰，衔命归家得意新。负弩不须烦县令，挥金聊复燕乡人。

锦衣行处江天晓，华表归时社树春。暂试铜山陶铸手，速应西上莫逡巡。
依韵和发运许主客咏影
梅尧臣（宋代）

答影陶潜兴，长吟为我听。
与之相遇日，曾不异於形。
动静随生趣，存藏委曜灵。
庄周疾走意，推本置诸铭。
高士颂九十一首 其十八 老莱子
黄省曾（明代）

楚莱避纷，蒙阳寄耜。草宫木榻，水菽怡志。驾屈楚君，经纶将贻。

内赞遐谋，相携远逝。
鲸背吟二十二首 其七 乳岛
宋无（元代）

远望浑如两乳同，近前方信两高峰。端相不似鸡头肉，莫遣三郎解抹胸。
清贫轩
白玉蟾（宋代）

一味逍遥不管天，日高丈五尚闲眠。
溪鱼村酒别般味，野蔌山肴不用钱。
翁牖荜门关小迳，乾柴白米煮清泉。
有时拄杖青松畔，便是人间快活仙。
送于中丞使北蕃
雍陶（唐代）

朔将引双旌，山遥碛雪平。经年通国信，计日得蕃情。

野次依泉通，沙中望火行。远雕秋有力，寒马夜无声。

看猎临胡帐，思乡见汉城。来春拥边骑，新草满归程。
寄题阌乡李氏茅亭
魏野（宋代）

阌乡右邑有吾亲，河上茅亭结构新。
五老分明为北里，三峰咫尺是西邻。
儿孙不厌闲游客，鸥鹭偏谙醉主人。
彼此眠云相隐梦，从今应更往还频。
怀此地
张九龄（唐代）

出处各有在，何者为陆沉。幸无迫贱事，聊可祛迷襟。
世路少夷迫，孟门未岖嶔。多惭入火术，常惕履冰心。
一跌不自保，万全焉可寻。行行念归路，眇眇惜光阴。
浮生如过隙，先达已吾箴。敢忘丘山施，亦云年病侵。
力衰在所养，时谢良不任。但忆旧栖息，愿言遂窥临。
云间日孤秀，山下面清深。萝鸢自为幄，风泉何必琴。
归此老吾老，还当日千金。
广德军鹿鸣燕乐语口号
周必大（宋代）

才子雍容入帝京，使君劝驾意殊深。
骑蟾定喜攀仙桂，鸣鹿先殊咏野芩。
好去玉阶方寸近，休辞金盏十分斟。
明年三月莺花丽，洗眼宫袍宴上林。
有所思
释行海（宋代）

又见春风草色肥，凤楼尘锁燕飞飞。
洛阳近日无花柳，犹恨多年不得归。
奉寄斯远兼属文鼎处州子永提属五首
赵蕃（宋代）

两贤堂下竹参天，雨后涓涓陆子泉。
耆书难忘是曾吕，逸遗更取孟郊篇。
秋夜姑孰舟中作
潘慎生（清代）

云净星河转玉绳，沙村人语夜天澄。露华白满香街屋，江影红天水市镫。

画角秋声千里路，青山禅梦六朝僧。想思应共西城月，直送寒潮下秣陵。
长信宫二首 其二
高蟾（唐代）

天上凤皇休寄梦，人间鹦鹉旧堪悲。平生心绪无人识，一只金梭万丈丝。
渔村夜咏
钱文（宋代）

竹榻无眠夜始遥，草虫催织竞喓喓。秋来风水生凉冷，忆在吴淞第四桥。
采莲
范成大（宋代）

柔橹无声坐钓鱼，浪花飞点翠罗裾。
空江日暮无来客，肠断三湘一纸书。
芦墟许盥孚家于八月晦日开绿梅，附家书寄盥孚上海，盥孚有诗纪其事并和之
曹家达（清代）

月共天香落酒杯，小山丛桂一并开。九疑仙子真高贵，不借明光照影来。
再游岳麓示法光其邻道林人言陶士衡旧居也五绝 其二
胡寅（宋代）

火宅清凉定几时，三车门外世终迷。青莲绀宇凭何住，片雪红炉只自知。
风入松·乾坤营魄炼阳精
王吉昌（元代）

乾坤营魄炼阳精。摄离坎煎烹。九还七返神功用，定氤氲、气象推行。日月照临满室，和二物，产琼英。器成常静体无倾。饱浩气轻清。内全得一真灵显，露元初、模样圆明。不在地天机彀，超物外，任纵横。
句 其二
张师正（宋代）

蜗角功名时不与，涧松材干老甘休。
次韵王子钦立春二首 其一
孙觌（宋代）

玉手传丝催岁换，金刀剪綵伴春回。兵戈满眼年年在，花鸟惊心日日来。

芳意渐还三径草，暗香犹认两京梅。呼童火急供春事，冻醴生光滟玉醅。
咏柿诗
庾仲容（南北朝）

发叶临层槛，翻英糅花药。风生树影移，露重新枝弱。

苑朱正葱翠，梁乌未销铄。
书扇赠黄宗祥
谢肃（明代）

薝卜吹香度水阑，石为屏几昼生寒。游尘不动沉烟细，自把皇羲易象看。
题胡月山吟屋
陈允平（宋代）

苏公堤上路，日日课新吟。
流水行花影，斜阳卧柳阴。
断桥春听乐，矮屋夜鸣琴。
皎皎山间月，如君一片心。
旧沧州铁狮二首
杨文卿（明代）

草埋金马没铜驼，到处遣踪《麦秀歌》。
聚铁何人成错误，长年见汝欲摩挲。
吼风泣雨萦愁剧，负燕冠雅受侮多。
我意转销作农器，买牛耕稼夕阳坡。
颂古五十七首
释道昌（宋代）

把火入牛栏，反身外面看。
梨花千点白，春雨几声寒。
春雨
熊鉌（元代）

春来一月雨，米斗钱三千。江空尽绝市，灶冷厨无烟。

我从莆城来，四望良凄然。滨海皆食淡，逻卒相寻挻。

累累起夫役，庶局供熬煎。玉食宁几何，千百俱并缘。

祇今二月节，何暇及种田。使臣询民瘼，当务固有先。

近仓有陈粟，庶解朝夕悬。州县价一平，乡闾自然宽。

欲言事何限，何当息民肩。
寄欧阳詹
太原妓（唐代）

自从别后减容光，半是思郎半恨郎。
欲识旧来云髻样，为奴开取缕金箱。
仲子枋试晬取墨
阳景春（宋代）

俚俗儿周晬，罗陈试子材。
怡愉观物色，拣择取烟煤。
志在文章富，毫挥锦绣开。
弟兄心笔砚，予岂怨贫哉。
薜兵宪宴寄谢
伦文叙（明代）

轻薰晴旭满前楹，绮席金尊缱绻情。啼鸟当庭呼吏散，名花入座近人清。

孟尝门下三千客，范老胸中百万兵。别后相思寄江水，殷勤一为到虔城。
春游
陆游（宋代）

沈家园里花如锦，半是当年识放翁。
也信美人终作土，不堪幽梦太匆匆。
次韵单君范
陈著（宋代）

驹隙光阴自去留，眉头底用着闲愁。
人生枕上皆槐国，世事棋中几弈秋。
为子孙谋惟蠹简，有风月处即菟裘。
醉多醒语不觉晓，何处钟声出梵楼。
题太白楼
黄子云（清代）

文章睥睨世无敌，湖海飘零气转遒。六代诗坛馀此席，一江春色独登楼。

为君天特开青嶂，题壁人今亦白头。犹有浣花祠屋在，怀铅直欲锦城游。
盘古开天辟地
《三五历纪》（两汉）

天地浑沌如鸡子，盘古生在其中。万八千岁，天地开辟，阳清为天，阴浊为地。盘古在其中，一日九变。神于天，圣于地。天日高一丈，地日厚一丈，盘古日长一丈。如此万八千岁，天数极高，地数极深，盘古极长。故天去地九万里，后乃有三皇。

首生盘古，垂死化身。气成风云，声为雷霆，左眼为日，右眼为月，四肢五体为四极五岳，血液为江河，筋脉为地里，肌肉为田土，发为星辰，皮肤为草木，齿骨为金石，精髓为珠玉，汗流为雨泽。身之诸虫，因风所感。化为黎甿。
小憩长生观饭已遂行
陆游（宋代）

清绝长生观，再游疑後身。
人间空石劫，物外自壶春。
道士青精饭，先生乌角巾。
回头增怅望，倦马扑征尘。
红叶
吴融（唐代）

露染霜干片片轻，斜阳照处转烘明。
和烟飘落九秋色，随浪泛将千里情。
几夜月中藏鸟影，谁家庭际伴蛩声。
一时衰飒无多恨，看着清风彩剪成。
题郑承事所作惠兰三首
陈鉴之（宋代）

托迹不辞岩谷深，异於萧艾亦何心。
清风披佛自多事，斜日淡云香满林。
绝句
敖陶孙（宋代）

霜风欺断柳，星月爱平芜。
船暖知村近，钟寒想寺孤。
闻禽
梅尧臣（宋代）

禽鸣脱破裤，定无新易故。
此语莫相讥，善贫知有素。
咏桂四首 其三
朱淑真（宋代）

酷爱清香折一枝，故簪香髻蓦思维。若教水月浮清浅，消得林逋两句诗。
成父居于普宁寺钟楼之下辟以为斋旧名坎止近
赵蕃（宋代）

人行冥昧中，遇坎辄自省。
闻是微妙音，安得忘所警。
新菊
陆游（宋代）

老去流年不耐催，微霜又见菊花开。
莫言冷落西风晚，也有飞飞小蝶来。
书事
陆游（宋代）

九天清跸响春雷，百万貔貅扈驾回。
不独雨师先洒道，汴流袬袬入淮来。
送席汝明
刘摰（宋代）

得子固已晚，嗟予材滞顽。义合乃朋友，不在疏密间。

江阔东风冷，梅披腊雪悭。扁舟共春色，相约到淮山。
望夫石
唐彦谦（唐代）

江上见危矶，人形立翠微。妾来终日望，夫去几时归。

明月空悬镜，苍苔漫补衣。可怜双泪眼，千古断斜晖。
刘参议维信赴广东索诗未及赋而其子应占入翰林因以寄贺
顾清（明代）

使节初传五岭秋，郎君又报上瀛洲。书香父子贤相继，文学朝廷宠更优。

到处江山争送喜，向来烟雨莫深愁。旬宣益重酬恩地，只尺薇垣即凤楼。
西洲曲
佚名（南北朝）

忆梅下西洲，折梅寄江北。
单衫杏子红，双鬓鸦雏色。
西洲在何处？两桨桥头渡。
日暮伯劳飞，风吹乌臼树。
树下即门前，门中露翠钿。
开门郎不至，出门采红莲。
采莲南塘秋，莲花过人头。
低头弄莲子，莲子清如水。
置莲怀袖中，莲心彻底红。
忆郎郎不至，仰首望飞鸿。
鸿飞满西洲，望郎上青楼。
楼高望不见，尽日栏杆头。
栏杆十二曲，垂手明如玉。
卷帘天自高，海水摇空绿。
海水梦悠悠，君愁我亦愁。
南风知我意，吹梦到西洲。
奉和族祖紫岩翁谩兴十首 其一
汪炎昶（宋代）

九州落编简，愁来得眺望。古人果有无，名存实全丧。

去古日已邈，来期方浩荡。
明月引
张玉娘（宋代）

明月度天飞，团团散清晖。中有后羿妻，窃药化蟾蜍。

碧海心如梦，澹澹生寒虚。关山一夜愁多少，照影令人添惨悽。
念奴娇·西风带暑
陈亮（宋代）

西风带暑，又还是、长途利牵名役。我已无心，君因甚，更把青衫为客。邂逅卑飞，几时高举，不露真消息。大家行处，到头须管行得。何处寻取狂徒，可能著意，更问渠侬骨。天上人间，最好是、闹里一般岑寂。瀛海无波，玉堂有路，稳著青霄翼。归来何事，眼光依旧生碧。
白菊
魏野（宋代）

浓露繁霜著似无，几多光彩照庭除。
何须更待萤兼雪，便好丛边夜读书。
九日广陵登高怀邵二先辈
欧阳詹（唐代）

簪萸泛菊俯平阡，饮过三杯却惘然。

十岁此辰同醉友，登高各处已三年。
义试诗·葡萄月
佚名（宋代）

春藤上架翠成窝，颗颗圆光得月多。
疑是蕊珠开夕宴，结成珠帐待常娥。
次徐监簿韵贺吴侍郎新第落成二首
释善珍（宋代）

词源本本自欧苏，胸次湖江跨楚吴。
纵未押班坐鸱合，亦须开府佩麟符。
拂衣太华太无放，卜筑中条昔有图。
久矣笙竽喧众耳，新声待奏凤将雏。
赠道眼相士
陈深（宋代）

岳生年少精悍姿，双眸照人炯秋水。
气直云天亦自奇，口谭风鉴政可喜。
一鹗盘空势轻矫，夕风吹波云欲起。
海岸相逢话不休，一笑人间五百祀。
方瞳只合相山中，燕领自堪侯万里。
人生出处难豫期，浮云变化无穷已。
巫咸一去不可追，归来心服台丘子。
减字木兰花
青幕子妇（宋代）

清词丽句。永叔子瞻曾独步。似恁文章。写得出来当甚强。
和范公希文怀庆朔堂
毕京（宋代）

花木还依旧径栽，春园不惜为谁开。
几多民俗熙熙乐，似到老聃台上来。
教子孙读书
郑侠（宋代）

水在盘盂中，可以鉴毛发。
盘盂若动摇，星日亦不察。
镜在台架若，可以照颜面。
台架若动摇，眉目不可辩。
精神在人身，水镜为拟伦。
身定则神凝，明於鸟兔轮。
是经学道者，要先安其身。
坐欲安如山，行若畏动尘。
目不妄动视，口不妄谈论。
俨然望而畏，暴慢不得亲。
淡然虚而一，志虑则不分。
眼见口即诵，耳识潜自闻。
神焉默省记，如口味甘珍。
一遍胜十遍，不令人艰辛。
贤者之孝二百四十首·疏受
林同（宋代）

岂如吾父子，归老故乡笛。
一听知足诲，欣然从大人。
解语花
杨泽民（宋代）

星桥夜度，火树宵开，灯月光交射。翠檐铜瓦。相辉映、隐隐绛霞射下。风流艳雅。向柳陌、纤纤共把。筵宴时、频酌香醪，宝鸭喷沈麝。

已是欢娱尽夜。对芳时堪画，条倡叶冶。鸳灯诗帕。嬉游看、到处骤轮驰马。十千换也。惟好事、寸心难谢。听九衢、三市行歌，到晓钟才罢。
湖州作
苏为（宋代）

野艇闲撑处，湖天景亦微。春波无限绿，白鸟自由飞。

柳色浓垂岸，山光冷照衣。时携一壶酒，恋到晚凉归。
宛委山
韩性（元代）

秦山几千仞，翠入蓬莱城。城中望山色，明暗分阴晴。

老夫散策山前路，为爱看云不归去。仰看惊怪鹭飞来，回头忽见云生处。

崦中孤起如炊烟，乘风腾上苍厓巅。厓巅宿云喜迎接，横空一幅兜罗绵。

天风吹散银千缕，淡处是烟浓是雨。云师拗怒不肯回，露出峰头尺来许。

一雨三日溪水肥，老夫欲归不成归。云师知我惨不乐，故出小谲相娱嬉。

老夫作诗一笑领，举袖收云散空迥。倚松绝叫山下人，仰看云峰起山顶。
武陵精舍六首 其三 西山烟寺）
岳岱（明代）

雨过落花深，春眠懒无事。起望西山云，不见山中寺。

日高忽闻钟，惊散云峰翠。
新蝉
李复（宋代）

病耳不堪听，仍悉露下时。
才能升木杪，便解入云吹。
漫有真仙契，犹多风树悲。
美阴如可托，后患亦须知。
西湖别舍弟润之
刘过（宋代）

几度归程入梦间，秋鸿社燕两为难。
西湖半夜风雨急，交泗一床心胆寒。
落第我为中酒味，圜桥子亟洗儒酸。
臂弓秣马长淮去，莫笑狂夫老据鞍。
石季伦金谷园
许尧佐（唐代）

石氏遗文在，凄凉见故园。轻风思奏乐，衰草忆行轩。
舞榭苍苔掩，歌台落叶繁。断云归旧壑，流水咽新源。
曲沼残烟敛，丛篁宿鸟喧。唯余池上月，犹似对金尊。
拂云桥
张扩（宋代）

谁重淇园百世孙，青青枝叶暗连云。能诗外监亦清苦，结屋邻桥配此君。
和济叔灯花
彭汝砺（宋代）

灯花一点照花枝，今夕相看孰是非。冷艳几时开密室，春光半是到重闱。

稚儿戏蹙寒心落，羁妇争持喜信归。寄语帘风莫催促，冷吟赢得看芳菲。
宫词
王珪（宋代）

瑶台夜滴金茎露，水殿凉生玉枕风。
卧看星河归阁晚，月斜疏影转梧桐。
读答玄亮松坛诗草有赠
李之世（明代）

松鬣摇风韵最清，如何纸上作松鸣。海潮夜梵三千丈，哀角危松十五声。

流出空山泉自语，飘残明月雁孤横。莫言俗耳听无准，还有松坛是主盟。
陈莹中左司自丹丘欲家豫章至湓浦而止余自九峰往见之二首 其二
释德洪（宋代）

与公灵鹫曾听法，游戏人间知几生。夏口瓮中藏画像，孤山月下认歌声。

翳消已觉华无蒂，矿尽今知珠自明。远壑夕阳残雨后，一番飞絮满江城。
馆中新蝉
刘筠（宋代）

庭中嘉树发华滋，可要螳螂共此时。
翼薄乍舒宫女鬓，蜕轻全解羽人尸。
风来玉女乌先转，露下金茎鹤未知。
日永声长兼夜思，肯容潘岳到秋悲。
贻王充道隐士
李彭（宋代）

忆昨涪翁虎溪别，雁来一字不宁收。劳君为传三月信，遣我少宽千斛愁。

烟艇方游建业水，玉人犹在仲宣楼。何时挂席西湖去，藜杖青鞋鹦鹉洲。
舟中同秦西岩
湛汎（清代）

千里荆湘共此行，布帆风饱向南征。怜君亦是初为客，未惯江湖一片情。
李白诗百篇图
叶茵（宋代）

长安市上醉如泥，旁若无人且赋诗。
谁识隐然为计国，沈香亭畔脱鞾时。
句
丁大全（宋代）

云从百丈潭中起，雨向九重天上来。
寄吉守李献父二首 其二
郭祥正（宋代）

昭亭交旧半存亡，只有君家近我乡。终约月明搥鼓过，贺公须爱李生狂。
经故洛城
罗邺（唐代）

一片危墙势恐人，墙边日日走蹄轮。筑时驱尽千夫力，

崩处空为数里尘。长恨往来经此地，每嗟兴废欲沾巾。

那堪又向荒城过，锦雉惊飞麦陇春。
除夕前一日绝
杨万里（宋代）

雪留远岭半尖白，云漏斜阳一线黄。
天肯放晴差昜耳，殷懃剩觅几朝霜。
范仲淹传(节选)
脱脱等 撰（元代）

范仲淹，字希文，唐宰相履冰之后。仲淹二岁而孤，母更适长山朱氏，从其姓，名说。少有志操，既长，知其世家，乃感泣辞母，去之应天府，依戚同文学。昼夜不息，冬月惫甚，以水沃面；食不给，至以糜粥继之，人不能堪，仲淹不苦也。举进士第，为广德军司理参军，迎其母归养。改集庆军节度推官，始还姓，更其名。

天圣七年，章献太后将以冬至受朝，天子率百官上寿。仲淹极言之，且曰：“奉亲于内，自有家人礼，顾与百官同列，南面而朝之，不可为后世法。”且上疏请太后还政，不报。寻通判河中府，徙陈州。

拜尚书礼部员外郎、天章阁待制，召还，判国子监，迁吏部员外郎、权知开封府。时吕夷简执政，进用者多出其门。仲淹上《百官图》，指其次第曰：“如此为序迁，如此为不次，如此则公，如此则私。况进退近臣，凡超格者，不宜全委之宰相。”夷简不悦。他日，论建都之事，仲淹曰：“洛阳险固，而汴为四战之地，太平宜居汴，即有事必居洛阳。当渐广储蓄，缮宫室。”帝问夷简，夷简曰：“此仲淹迂阔之论也。”仲淹乃为四论以献，大抵讥切时政。且曰：“汉成帝信张禹，不疑舅家，故有新莽之祸。臣恐今日亦有张禹，坏陛下家法。”夷简怒诉日：“仲淹离间陛下君臣，所引用，皆朋党也。”仲淹对益切，由是罢知饶州。殿中侍御史韩渎希宰相旨，请书仲淹朋党，揭乏朝堂。于是秘书丞余靖上言曰：“仲淹以一言忤宰相，遽加贬窜，况前所言者在陛下母子夫妇之间乎？陛下既优容之矣，臣请追改前命。”明年，夷简亦罢，自是朋党之论兴矣。夷简再入相，帝谕仲淹使释前憾。仲淹顿首谢曰：“臣乡论盖国家事，于夷简无憾也。”

仲淹内刚外和，性至孝，以母在时方贫，其后虽贵，非宾客不重肉。妻子衣食，仅能自充。而好施予，泛爱乐善。死之日，四方闻者，皆为叹息。
章江逢王侍御暂还五羊别业
区大相（明代）

避骢江左昔时贤，主圣能容直道全。中使误传灵囿曲，侍臣新献旅獒篇。

虞园树影依僧舍，章水滩声逐客船。闻道白麟将罢对，相如谏猎岂徒然。
叶梦授送家园梅花且以绝句十五章见示次其韵 其十四
李纲（宋代）

广平援笔赋梅花，富艳清便底死誇。况有西湖隐君子，句中能道影横斜。
十二月二十四日夜忆母亲作三首 其一
唐之淳（明代）

云白星稀夜气清，家家祠灶学阴生。我方寄食公厨饭，却忆慈亲坐到明。
宿蓝溪对月（一作宿蓝桥题月）
白居易（唐代）

昨夜凤池头，今夜蓝溪口。明月本无心，行人自回首。

新秋松影下，半夜钟声后。清影不宜昏，聊将茶代酒。
马上偶成
陆游（宋代）

城南城北紫游缰，尽日闲行看似忙。
刺水离离葛叶短，连村似似豆花香。
夕阳有信催残角，春草无情上缭墙。
我亦人间倦游者，长吟聊复怆兴亡。
慧庆寺访无怀如庵印宗三开士
潘之恒（明代）

寒山东一曲，云是白莲溪。
寺僻居桥左，林深到竹西。
波生梁日动，梵出径云迷。
莫漫嗟无侣，禅枝喜共栖。
化姜
释居简（宋代）

天生糙辣少沤和，只者星儿未足多。拈出自然调众口，舌头无眼也誵讹。
同刘二十八院长述旧言怀感时书事奉寄澧州…赠二君子
柳宗元（唐代）

弱岁游玄圃，先容幸弃瑕。名劳长者记，文许后生夸。

鷃翼尝披隼，蓬心类倚麻。继酬天禄署，俱尉甸侯家。

宪府初收迹，丹墀共拜嘉。分行参瑞兽，传点乱宫鸦。

执简宁循枉，持书每去邪。鸾凤标魏阙，熊武负崇牙。

辨色宜相顾，倾心自不哗。金炉仄流月，紫殿启晨霞。

未竟迁乔乐，俄成失路嗟。还如渡辽水，更似谪长沙。

别怨秦城暮，途穷越岭斜。讼庭闲枳棘，候吏逐麋麚。

三载皇恩畅，千年圣历遐。朝宗延驾海，师役罢梁溠。

京邑搜贞干，南宫步渥洼。世惟材是梓，人仰骥中骅。

欻刺苗入地，仍逾赣石崖。礼容垂gb琫，戍备响錏鍜。

宠即郎官旧，威从太守加。建旟翻鸷鸟，负弩绕文蛇。

册府荣八命，中闱盛六珈。肯随胡质矫，方恶马融奢。

褒德符新换，怀仁道并遮。俗嫌龙节晚，朝讶介圭赊。

禹贡输苞匦，周官赋秉秅.雄风吞七泽，异产控三巴。

即事观农稼，因时展物华。秋原被兰叶，春渚涨桃花。

令肃军无扰，程悬市禁贳。不应虞竭泽，宁复叹栖苴。

蹀躞驺先驾，笼铜鼓报衙。染毫东国素，濡印锦溪砂。

货积舟难泊，人归山倍畬。吴歈工折柳，楚舞旧传芭。

隐几松为曲，倾樽石作污。寒初荣橘柚，夏首荐枇杷。

祀变荆巫祷，风移鲁妇髽。已闻施恺悌，还睹正奇邪。

慕友惭连璧，言姻喜附葭。沉埋全死地，流落半生涯。

入郡腰恒折，逢人手尽叉。敢辞亲耻污，唯恐长疵瘕。

善幻迷冰火，齐谐笑柏涂。东门牛屡饭，中散虱空爬。

逸戏看猿斗，殊音辨马挝。渚行狐作孽，林宿鸟为ff.

同病忧能老，新声厉似姱。岂知千仞坠，只为一毫差。

守道甘长绝，明心欲自gn.贮愁听夜雨，隔泪数残葩。

枭族音常聒，豺群喙竞呀。岸芦翻毒蜃，谿竹斗狂犘。

野鹜行看弋，江鱼或共叉。瘴氛恒积润，讹火亟生煆。

耳静烦喧蚁，魂惊怯怒蛙。风枝散陈叶，霜蔓綖寒瓜。

雾密前山桂，冰枯曲沼蕸。思乡比庄舄，遁世遇眭夸。

渔舍茨荒草，村桥卧古槎。御寒衾用罽，挹水勺仍椰。

窗蠹惟潜蝎，甍涎竞缀蜗。引泉开故窦，护药插新笆。

树怪花因槲，虫怜目待虾。骤歌喉易嗄，饶醉鼻成齄。

曳捶牵羸马，垂蓑牧艾豭.已看能类鳖，犹讶雉为鷨。

谁采中原菽，徒巾下泽车。俚儿供苦笋，伧父馈酸楂。

劝策扶危杖，邀持当酒茶。道流征短褐，禅客会袈裟。

香饭舂菰米，珍蔬折五茄。方期饮甘露，更欲吸流霞。

屋鼠从穿兀，林狙任攫拏。春衫裁白纻，朝帽挂乌纱。

屡叹恢恢网，频摇肃肃罝.衰荣因蓂荚，盈缺几虾蟆。

路识沟边柳，城闻陇上笳。共思捐佩处，千骑拥青緺。
和简叔游张园
孙应时（宋代）

赋归堂上忆春山，点笔题诗傍石栏。
老子如今已陈迹，故人谁与共追欢。
青灯客舍一杯酒，细雨江城二月寒。
多谢相过同太息，百年身世梦中看。
奉陪颖叔和觉师
沈辽（宋代）

畴昔欲求法，初参沩印禅。已知物外趣，顿谢区中缘。

不学兰那行，终归兜率天。即心如有證，何暇问方圆。
寄西弟六首
刘黻（宋代）

一别狮山千载期，萧条吟屋费修治。
手栽门户新杨柳，试问春风长几枝。
蚤起
廖大圭（元代）

山钟唤我披衣起，浩荡晓阴犹未开。稍觉柴门稀应接，独怜幽鸟下莓苔。

束书如旧岁年晚，丛木近秋风雨来。一笑莫思身外事，好将兰蕙遍庭栽。
游洞霄
李彙（宋代）

至真方域古今传，琳馆兴从汉武年。
石作双门何突兀，山为九锁自回环。
仙人隐迹留中路，处士灵坛閟远巅。
甘洁三泉齐涌地，峥嵘一柱独擎天。
群峰缭绕更相挹，五洞萦迂暗接连。
当日高崖曾虎伏，于今深穴有龙眠。
茂林葱郁曾鸣凤，邃宇清虚每聚仙。
地貯金丹藏箬下，芝翻白鼠走岩前。
宫随劫火虽灰矣，境异尘寰尚俨然。
稍待升平名遂后，便来居此结良缘。
再送王圣俞戴溪
方回（元代）

宇宙喜一统，于今三十年。
江南诸将相，北上扬其鞭。
书生亦觅官，裹粮趋幽燕。
青原有王老，历世羲献贤。
自浙而江淮，北理彭城船。
不上郭隗台，不饮卢沟泉。
问之果何往，往陟泰山巅。
观古封禅碑，讨究秦汉镌。
森森楷木林，上香先圣前。
滕州孟子庙，邹县有墓田。
我亦尝过之，如亲闻七篇。
羡君今勇往，插翅如登仙。
鸣呼古先哲，何以百世传。
我等生后世，倏忽销如烟。
嗟嗟此何故，男子若妇然。
少游胜伏波，此论何其偏。
七战殁牖下，毕万自有天。
誓死或不死，求全终罕全。
吾闻溪中禽，有曰信天缘。
鱼过得饱食，终不流饥涎。
句
赵崇嶓（宋代）

湖海三生梦，乾坤一寸心。
送邓汝高之京
曹学佺（明代）

问君此去欲何之，江北江南各一涯。
南北即从今日别，销魂不在渡江时。
和宋师出示所送李大著诗
项安世（宋代）

掖垣清夜十年愁，梦绕西南处处州。
忽向江陵逢太白，同嘲楚处看倡优。
梅花赋就行人远，白雪歌残两浆流。
日暮江空魂欲断，更题九辩说悲秋。
再游南华有
曾丰（宋代）

西方达磨问归程，衣钵都留作么生。正道眼空嫌长物，如何更带履同行。
颂古十七首 其三
释宗演（明代）

相见锦江头，相携上酒楼。月阑歌笑罢，回首上扁舟。
荆州新秋病起杂题一十五首 病起见庭莲
齐己（唐代）

病起见庭莲，风荷已飒然。开时闻馥郁，枕上正缠绵。

本在沧江阔，移来碧沼圆。却思香社里，叶叶漏声连。
宴郑氏园亭四首 其四
边贡（明代）

一雨长安洗俗尘，无端幽意逐吟身。偶陪天上神仙侣，也领城吟自在春。

颇爱帘栊宜晚色，欲移壶榼酹花神。此情此景君须记，明日沧江有远人。
仲至除帑辖后移居
韩淲（宋代）

骎骎得路又迁居，广厦夷涂不奈渠。贾岛并州虽客舍，陶潜栗里祇吾庐。

推敲终久诚无恙，拣择须臾便有馀。但愿朝回饱吃饭，时能唐突过黄初。
同曼叔游菩提寺
韩维（宋代）

高城如破崖，寺带乔木石。
禅房掩清昼，佛画剥寒雨。
荒池野蔓合，浊水佳莲吐。
萧条联骑游，淡薄对僧语。
秋风日夕好，胜事从此数。
南苑绝句 其六
潘祖荫（清代）

问安中使朝驰骑，进膳园官夕贡鲜。舜日万年真大孝，至尊心在两宫前。
酬齐上人
强至（宋代）

不见汤师久，病眠时序深。
忽惊朱夏过，真负碧云吟。
他日虎溪约，同时凤阙心。
未论应去住，杖屦且相寻。
骤雨
华岳（宋代）

牛尾乌云泼浓墨，牛头风雨翩车轴。
怒涛顷刻卷沙滩，十万军声吼鸣瀑。
牧童家住溪西曲，侵早骑牛牧溪北。
慌忙冒雨急渡溪，雨势骤晴山又绿。
独珠回峰
饶慇学（明代）

特立孤峰耸碧间，珠崖不数五溪蛮。崧岳云中悬宝镜，骊龙颔下吐名山。

恍若海天明月现，犹疑琼岛夜光还。予侪勿讶登临晚，拂袂乘风共早攀。
范忠贞公铜印歌和黄再同
路朝霖（清代）

红螺山高郁灵秀，太傅勋名在宇宙。入关一书赞皇图，功比萧何出其右。

令子起家甲乙科，循声两浙腾讴歌。闽疆建节澄吏治，猰貐磨牙生风波。

羁囚暗屋陷罗网，尽室岂有污奸党。同时更有锡山嵇，慷慨捐躯世无两。

佩印流传历有年，觐公款识刀法全。莫问秦镌与汉制，铜章夜夜光烛天。

呜呼！信国砚，苏卿节，木魅山精不敢齧。不然印何累累绶若若，一寸顽铜乌足说。

去岁探奇在洛阳，克绅方印曾评量。今春拜识范公印，忠义千秋相颉颃。

黄君嗜古得精意，吾庐碧血存天地。辟邪作纽光斓斑，上有忠臣姓名字。

君不见商银涂金剧有情，摩挲朱记到儒生。三藩事往二百载，至今人说范忠贞。
应天长（花港观鱼）
张矩（宋代）

岸容浣锦，波影堕红，纤鳞巧避凫唼。禹浪未成头角，吞舟胆犹凫。湖山外，江海匝。怕自有、暗泉流接。楚天远，尺素无期，枉误停楫。

四望涌金楼，带草帟烟，缥缈际城堞。渐见暮榔敲月，轻舫乱如叶。濠梁兴，归未惬。记旧伴、袖携留折。指鱼水，总是心期，体怨三叠。
约特进河东相公元枢河南相公游菁山观梅用前韵重赋五绝 其一
葛胜仲（宋代）

独抱幽真岁月长，不甘取次为人芳。紫枢黄闼垂青眼，宿蕊横枝特地香。
送罗梦章比部省亲还蜀
蒋平阶（明代）

归心遥系武功天，巫峡春风万里船。锦水有桑堪养母，邛关何里可筹边？

云迷八阵愁鱼复，路转三巴泣杜鹃。自叹碧鸡词赋客，十年旌节竟空悬。
游小金山 其二
陈嵩（清代）

酒入长庚圣，茶参陆羽颠。暂抛儿女事，来访祖师禅。

舒卷皆由我，行藏不问天。直钩随处下，应拟六鳌连。
句 其九
李清照（宋代）

少陵也自可怜人，更待来年试春草。
金陵板桥别弟
俞德邻（宋代）

江郊忆旧庐，送尔复踌躇。别惯不形梦，情多懒寄书。

江湖归棹远，风雨夜床疏。杯酒慈颜悦，离愁赖扫除。
早秋
李昭玘（宋代）

大暑不可怨，秋来终有时。露惊庭鹊睡，风动井梧枝。

逐客长夜感，美人团扇悲。如何陶靖节，独与菊花期。
兴元府园亭杂咏·绿景亭
文同（宋代）

竹间有幽亭，所宜惟暑饮。
层阴隔炎日，四坐障绿锦。
过午不可留，单絺觉微凛。
秋晚十咏·晚望
李弥逊（宋代）

寒日倚江阁，晚云低可攀。
溪翁随水上，田妇赴虚还。
幻境梦占梦，畏涂山复山。
乾坤有馀地，闲处着衰颜。
步蟾宫（钓台词）
韩淲（宋代）

三年重到严滩路。叹须鬓、衣冠尘土。倚孤篷、闲自濯清风，见一片、飞鸿归去。

人间何用论今古。漫赢得、个般情绪。雨吹来云、乱处水东流，但只有、青山如故。
和赐后苑金橘
释了元（宋代）

苑臣初摘置雕盘，口敕宣恩赐近官。气味岂同淮枳变，皮肤不作楚梅酸。

参差翠叶藏珠琲，错落黄金铸弹丸。安得一株擎雨露，画图传与世人看。
拟古诗十九首 其十 迢迢牵牛星
孙蕡（明代）

北风吹雪霰，同云四垂阴。惠而能好我，寄我瑶华音。

蟋蟀入床下，晨风飞北林。川梁限楚越，思子阒伤心。
吉州道中
李结（宋代）

马蹄前路莽苍苍，回指寒林是故乡。草木岂知人事变，间关赢故役车忙。

几家村落成墟墓，终古河山对夕阳。莫怪停鞭行更缓，沿溪十里橘橙香。
答王人土喜予过访
谢长文（明代）

离乱相逢只汗颜，又悲零落旧家山。饔餐不断依朋好，江海无聊任往还。

远梦有时聆笑语，高吟何日对幽闲。看君意气如冰雪，聊伴秋风一款关。
高忠宪公可楼用韵
黄世则（清代）

读书何处访遗踪，短棹遥牵露苇丛。半亩宫开山四面，三间楼占水当中。

清流祸且同元祐，点将编成数钜公。薄暮渔村一声笛，白蘋红蓼起悲风。
寄洞山聪禅师
许式（宋代）

语言全不滞，高蹑祖师踪。
夜坐连云石，春栽带雨松。
鉴分金殿烛，山答月栖钟。
有问西来意，虚堂对远峰。
梅花绝句
陆游（宋代）

折得梅花古渡头，诗凡却恐作花羞。
清樽赖有平生约，烂醉千场死即休。
送谢希孟归黄岩四首 其四
陈傅良（宋代）

累觞以为欢，班荆以为仪。交际贵如此，勿使至意亏。

颇常怪小雅，鹿鸣至鱼丽。宾主礼百拜，六经似支离。
十用喜雨韵三首
吴潜（宋代）

览辉仪凤下高岑，有道明廷夬决阴。
宣室礼成熙洽象，明堂乐奏治安音。
嘉祥已庆连金颖，盛事还祈献石砧。
只道太平无以报，谁知尧德舜功深。